Provocările cu care se confruntă Biserica Ortodoxă Română din Republica Moldova au fost discutate, joi, 7 martie, în cadrul unei ședințe extraordinare a Sinodului Mitropoliei Basarabiei.
Ședința de lucru a fost prezidată de către ÎPS Petru, Mitropolitul Basarabiei, cu participarea PS Antonie, Episcopul de Bălți și a PS Veniamin, Episcopul Basarabiei de Sud.
Ierarhii au analizat aspecte legate de activitatea pastorală, misionară, socială și administrativă a Mitropoliei Basarabiei a Patriarhiei Române și au adoptat mai multe decizii menite să eficientizeze și să sporească activitatea duhovnicească și pastorală la nivelul fiecărei parohii.
Printre subiectele discutate s-au numărat strategiile pentru consolidarea relației dintre Biserică și comunitățile locale, promovarea valorilor spirituale și morale în societate, precum și implementarea unor programe și inițiative pentru sprijinirea credincioșilor în dificultăți sociale sau spirituale. De asemenea, ierarhii au vorbit și despre modalități de consolidare a legăturilor dintre parohiile din Republica Moldova și din România.
Potrivit Mitropoliei Basarabiei a Patriarhiei Române, în urma deliberărilor și a consultărilor, s-au stabilit direcții clare de acțiune și s-au planificat inițiative concrete pentru a întări și susține viața duhovnicească a comunităților ortodoxe din Republica Moldova.